वाशिंगटन: लंदन आतंकी हमले के एक दिन बाद अमेरिका के राष्ट्रपति डोनाल्ड ट्रंप ने देश को सुरक्षित रखने के लिए हरसंभव कदम उठाने का संकल्प जाहिर किया है. लंदन में हुए आतंकी हमलों में सात लोगों की मौत हो गई थी और करीब 48 लोग घायल हो गए थे. ट्रंप ने कहा, ‘‘अमेरिका की संवेदनाएं इस भयावह हमले के पीड़ितों के साथ है और हम उस दुश्मन से अमेरिका एवं उसके सहयोगियों की रक्षा करने की प्रतिबद्धता को नए एवं पहले से कहीं ज्यादा मजबूत तरीके से एक बार फिर दोहराते हैं जिसने मासूम जिंदगियों को निशाना बनाया.’’ लंदन हमले पर ट्रंप का यह पहला बयान है. इससे पहले उन्होंने सिलसिलेवार ट्वीट में हमले पर खेद प्रकट किया था. ट्रंप ने कहा, ‘‘राष्ट्रपति के तौर पर, मैं हमारे तट में उत्पन्न हो रहे इस खतरे को रोकने के लिए हरसंभव कदम उठाउंगा और अपने देश, अपने समुदाय और अपने लोगों को सुरक्षित रखने के लिए हर एक दिन काम करूंगा.’’